# LT-arbeid 2: Obligatorisk arbeidskrav (gruppeinnlevering) Pleieplan med begrunnelser

Tema 2: Hjerneslag, apoplexia cerebri

## Oppgavens hensikt

1. Hensikten med denne oppgaven er å trene på kliniske observasjoner og vurderinger (sykepleieprosessen) som grunnlag for problemløsning og dokumentasjon av sykepleie til en aktuell pasient.
2. Begrunner vurderinger med kunnskap fra sykepleie, patofysiologi/sykdomslære, farmakologi/legemiddelhåndtering, gerontologi og psykologi.
3. Arbeide kunnskapsbasert og øve på akademisk skriving.
4. Deltagerne i gruppen skal løse oppgaven i fellesskap.

# Case

Herman Olsen (74 år) er vanligvis en aktiv og selvstendig mann som klarer seg selv. Spesielt er han kjent for sitt engasjement i andre mennesker. Han har ingen barn, men en yngre bror som han har god kontakt med.

Herman har alltid vært frisk, men fastlegen hans har nevnt at han har høyt blodtrykk. For 3 uker siden ble Herman rammet av hjerneslag. Han våknet på natten og følte seg uvel, svimmel og hadde kraftig hodepine. Heldigvis klarte han å ringe 113 og kom raskt til sykehuset.

CT cerebri viste at han hadde et hjerneinfarkt, og Herman fikk trombolyse behandling intravenøst. Til tross for dette sliter han med parese i venstre arm, nedsatt bevegelighet i venstre bein og trenger hjelp til forflytning. I tillegg har han en lett grad av dysfagi og sykehuset har rapportert at han har problemer med resturin. Herman er 1.84 cm høy og veier 68 kg. Han ble satt på følgende perorale legemidler: Tablett, Albyl-e 75 mg x 1, tablett Lipitor 40 mg x 1 og tablett Atacand 8 mg x 1.

Du møter Herman på sykehjemmet. Du skal foreta en innkomstsamtale og finne ut hva han trenger hjelp til. Når du kommer inn på rommet, ligger han i senga med venstrehånden hengende rett ned mot gulvet. Middagen står urørt, og han sier «Jeg fryser, og jeg vil sove. Alt er meningsløst». Du ser at han sukker tungt og tårene står i øynene hans. Du undrer deg over at Herman ikke har spist, og du bestemmer deg for å finne mulige årsaker til dette.

Herman uttrykker at han føler seg trett og alene i verden og savner samtalene og turene med broren.

# Pleieplan med begrunnelser

1. Innledning med en kort presentasjon av oppgavens innhold.

2. Hoveddel

2.1 Beskriv **kort** hvilke **grunnleggende behov** som er berørt hos pasienten i case (datasamling *kan* legges som vedlegg).

2.2 Identifiser og formuler en oversikt over pasientens sykepleiediagnoser (Problem/Risiko), relatert til årsak (E) og mulig konsekvens. Prioriter pasientens sykepleiediagnose ut fra alvorlighetsgrad.

2.3 Velg **en** sykepleiediagnose (fra punkt 2.2) og gjør rede for hvilke **konsekvenser** det kan få for pasientens helhetssituasjon dersom det **ikke** blir iverksatt tiltak. Anvend relevant fagkunnskap fra sykepleie, patofysiologi/sykdomslære, farmakologi/legemiddelhåndtering, gerontologi og psykologi. Omfang: ca. 200 ord.

2.4 Velg **en annen** sykepleiediagnose (fra punkt 2.2) og skriv pleieplan med begrunnelser knyttet til denne diagnosen. Pleieplanen skal inneholde **mål** og **tiltak med begrunnelser**. Målene og sykepleietiltakene skal være kort og presist formulert. Pasientens **ressurser** skal anvendes. Sykepleietiltakene skal begrunnes med relevant fagkunnskap fra sykepleie, patofysiologi/sykdomslære, farmakologi/legemiddelhåndtering, gerontologi og psykologi. Omfang: ca. 800 ord.

2.5 Evaluering: Beskriv hva og hvordan du vil evaluere for å finne ut om målene er nådd.

3. Avslutning: Hvert enkelt læringsteammedlem leverer en skriftlig refleksjon som beskriver eget bidrag i gruppesamarbeidet, og hva du har lært gjennom prosessen. Maks: 250 ord, legges med som vedlegg.

# Innlevering og vurdering av obligatorisk oppgave

Gruppeoppgave 1500 ord (+/-10%). Arbeidet skal være kunnskapsbasert og skal inneholde pensumlitteratur og minimum en forskningsartikkel.

Oppgaven **utleveres 31.01.22** og **innleveres** i Blackboard innen **17.02.21**. **Kl 09.00** Vurderingsform: Godkjent/ikke godkjent. Ved ikke godkjent oppgave får gruppen ytterligere tre dager til å utbedre oppgaven.

# Kriterier for vurdering

**1. Krav til akademisk skriving**

Oppgavens oppbygging og struktur: Standard forside. Innholdsfortegnelse, innledning, hoveddel og avslutning med kapittelinndelinger, samt litteraturliste. Hjelp til oppgaveskriving: <https://innsida.ntnu.no/oppgaveskriving>. Se også: bruke og referere til kilder med referansestilen **APA 7th** i løpende tekst og i litteraturlisten: <https://innsida.ntnu.no/wiki/-/wiki/Norsk/Bruke+og+referere+til+kilder>

**2. Faglig innhold og relevans for sykepleie**

2.1 Aktuelle grunnleggende behov som bør være vurdert: sirkulasjon, temperatur, ernæring, eliminasjon, aktivitet og hvile, sosial kontakt og være alene, selvbilde og identitet.

2.2 Identifisering og formulering av pasientens sykepleiediagnoser. Sykepleiediagnosene skal ha to, evt. tre ledd og ha et klart sykepleiefokus. De skal prioriteres etter alvorlighetsgrad. Tilbakemelding gis direkte på formulering for å få et tydelig sykepleiefokus.

2.3 Vurderingen skal inneholde hvilke konsekvenser den aktuelle sykepleiediagnosen får for pasientens helhetssituasjon, dersom det ikke blir iverksatt tiltak. Det vektlegges at studenten trekker inn kunnskap fra ulike fagområder. Omfang: ca. 200 ord.

2.4 Pleieplanen skal inneholde mål og tiltak med begrunnelser. Målene skal beskrive oppnådd resultat, og være realistiske og målbare. Tiltakene skal være konkrete, og beskrive hva som skal gjøres når, og av hvem. Tiltakene bør være tilstrekkelige for å kunne nå målene. Pasientens ressurser skal anvendes i tiltakene. Begrunnelsene skal bygge på aktuell kunnskap fra sykepleie, patofysiologi, farmakologi/legemiddelhåndtering, gerontologi og psykologi. Omfang: ca. 800 ord.

2.5 Evaluering: Beskrivelse av hva og hvordan tiltakene bør evalueres i forhold til måloppnåelse.

# **3. Avslutning**

Gruppemedlemmenes skriftlige refleksjon som beskriver eget bidrag i gruppesamarbeidet, og hva de har lært gjennom prosessen, skal ligge vedlagt. (teller ikke som antall ord). Maks 250 ord.

Pensum

Wergeland, A., Ryen, S. og Ødegaard-Olsen, T. G. (2016). Kapittel 25. Sykepleie ved hjerneslag. I H. Almås (Red.), *Klinisk sykepleie.* (Utg. 5, s.303-328). Gyldendal akademisk.

Kristoffersen, N.J, Steindal, S.A. og Skaug, E-A., Grimsbø, G.H. (2021). Grunnleggende sykepleie. (Utg.4). Gyldendal Akademisk.

Kirkevold, M., Brodtkorp, K. og Ranhoff, A. H. (2020). Geriatrisk sykepleie. God omsorg til den gamle pasienten. (Utg. 3). Gyldendal Akademisk.

Olsen, L.A., Kofoed, E. og Rygg, L.Ø. (2018). Håndtering av legemidler. Cappelen

Damm.

Wyller, V. B. B. (2019). SYK – mikrobiologi, patofysiologi, farmakologi og klinisk medisin. (Utg. 4). Cappelen Damm AS.